**ИЗВЛЕЧЕНИЕ**

**ОТ ЗАКОН ЗА БЕЗОПАСНО ИЗПОЛЗВАНЕ НА ЯДРЕНАТА ЕНЕРГИЯ**

**(обн. ДВ бр.** **63 от 28.06.2002 г., посл. изм. и доп. ДВ бр. 7 от 19.01.2018 г.)**

**Чл. 23.** (1) Председателят на агенцията след писмено предупреждение с определен срок отнема издадената лицензия или разрешение:

1. когато лицензиантът или титулярят на разрешението не изпълнява или нарушава:

а) задълженията по чл. 16 и/или условия, включени в лицензията или разрешението;

б) забраните по чл. 17, както и предписания на контролни органи или наложени принудителни административни мерки по този закон;

в) условия или задължения, включени в лицензията по чл. 15, ал. 3, т. 7;

2. когато лицензиантът или титулярят е представил неверни сведения, които са послужили като основание за издаване на лицензията или разрешението и които са от значение за ядрената безопасност и радиационната защита;

3. (отм. - ДВ, бр. 80 от 2010 г.);

4. по причини, свързани с националната сигурност и обществения ред, въз основа на мотивирано искане на компетентните държавни органи.

(2) Ако в 14-дневен срок от уведомяването по чл. 21, ал. 3 лицензиантът или титулярят на разрешение не поиска съответно изменение на лицензията или разрешението, председателят на агенцията може да отнеме лицензията или разрешението.

(3) С решението за отнемане на лицензията председателят на агенцията определя срок, в който лицето не може да кандидатства за издаване на нова лицензия за същата дейност. Този срок не може да бъде по-дълъг от една година.

(4) При констатиране на нарушения в случаите по ал. 1, т. 1 и 2 на лицата се налагат и предвидените по този закон административни наказания или имуществени санкции.

(5) Разпоредбите на ал. 1, т. 1, букви "а" и "б", т. 2 и 4, ал. 3 и 4 се прилагат съответно и за отнемане на удостоверение за регистрация.

.